CELEX: 32015D1020(01)
Language: et
Date: 2015-10-19 00:00:00
Title: Komisjoni otsus, 19. oktoober 2015, millega luuakse võltsitud müntide ekspertgrupp, mis tegeleb euromüntide võltsimise eest kaitsmist käsitlevate komisjoni strateegiate ja määrustega

20.10.2015   
            
            
               ET
            
            
               Euroopa Liidu Teataja
            
            
               C 347/4
            
         KOMISJONI OTSUS,
   19. oktoober 2015,
   millega luuakse võltsitud müntide ekspertgrupp, mis tegeleb euromüntide võltsimise eest kaitsmist käsitlevate komisjoni strateegiate ja määrustega
   (2015/C 347/05)
   EUROOPA KOMISJON,
   võttes arvesse Euroopa Liidu toimimise lepingut,
   ning arvestades järgmist:
   
               (1)
            
            
               Komisjoni otsuses (EL) 2015/512 (1) sätestatakse, et majandus- ja rahandusküsimuste peadirektoraadi (edaspidi „peadirektoraat”) ülesandeks on valmistada ette komisjoni seadusandlikke ja regulatiivseid algatusi, mille eesmärk on kaitsta eurot võltsimise eest ning pakkuda selles valdkonnas koolitust ja tehnilist abi. Euromüntide võltsimise eest kaitsmiseks vajalike meetmete kooskõlastamiseks peab komisjon kasutama nõuandvasse organisse kuuluvate asjatundjate teadmisi (2).
            
         
               (2)
            
            
               Seepärast on vaja moodustada euromüntide võltsimise eest kaitsmise valdkonna ekspertgrupp ning määrata kindlaks selle ülesanded ja struktuur.
            
         
               (3)
            
            
               Ekspertgrupp peaks toetama komisjoni õigusaktide ettevalmistamisel või poliitika kujundamisel ning pakkuma eksperditeadmisi rakendusmeetmete ettevalmistamisel, et kaitsta euromünte võltsimise eest. Ekspertgrupp peaks tegema koostööd ka riigiasutustega, mis tegelevad euro võltsimise eest kaitsmisega.
            
         
               (4)
            
            
               Ekspertgruppi peaksid kuuluma liikmesriikide ametiasutuste, Euroopa Keskpanga ja Europoli eksperdid.
            
         
               (5)
            
            
               Ekspertgrupi liikmete jaoks tuleks kehtestada teabe avaldamise eeskirjad.
            
         
               (6)
            
            
               Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (3). Asjakohane on kindlaks määrata käesoleva otsuse kohaldamisaeg. Komisjon kaalub sobival ajal, kas seda ajavahemikku oleks soovitav pikendada,
            
         ON VASTU VÕTNUD JÄRGMISE OTSUSE:
   Artikkel 1
   Reguleerimisese
   Käesolevaga luuakse komisjoni võltsitud müntide ekspertgrupp (edaspidi „ekspertgrupp”).
   Artikkel 2
   Ülesanded
   Ekspertgrupi ülesanded on järgmised:
   
               a)
            
            
               toetada komisjoni seadusandlike ettepanekute, delegeeritud aktide või poliitiliste algatuste ettevalmistamisel, mille eesmärk on kaitsta euromünte võltsimise eest;
            
         
               b)
            
            
               alustada koostööd vastavalt nõukogu määruse (EÜ) nr 1338/2001 (4) artikli 5 lõikele 1 loodud riiklike mündianalüüsikeskuste juhtide, komisjoni, Euroopa Tehnika- ja Teaduskeskuse (ETTK), (5) Euroopa Keskpanga ja Europoliga küsimustes, mis on seotud tõhusale võltsimise vastasele strateegiale suunatud algatuste ja meetmetega;
            
         
               c)
            
            
               anda komisjonile nõu ja pakkuda eksperditeadmisi liidu õigusaktide, programmide ja strateegiate rakendamisel, eelkõige seoses Euroopa Parlamendi ja nõukogu määrus (EL) nr 1210/2010 (6);
            
         
               d)
            
            
               vahetada kogemusi ja luua häid tavasid euromüntide võltsimise eest kaitsmisel;
            
         
               e)
            
            
               suurendada euro võltsimise eest kaitsmisega tegelevate riigiasutuste teadlikkust tulevastest ohtudest ning jälgida võltsimise vastase strateegia raames tõhusate survemeetmete rakendamist;
            
         
               f)
            
            
               edendada koolitusalgatusi, mis on suunatud euromüntide võltsimise eest kaitsmisele;
            
         
               g)
            
            
               edendada ja töötada välja uuringuid ja tehnilist tuge, mis lihtsustab võltsimise tuvastamist;
            
         
               h)
            
            
               arutada küsimusi, mis on seotud võltsitud euromüntide tehnilise kirjeldusega ning euromüntide võltsimise eest kaitsmisel kasutatavate turvaelementidega.
            
         Artikkel 3
   Konsulteerimine
   Komisjon võib ekspertgrupiga konsulteerida kõigis euromüntide võltsimise eest kaitsmisega seotud küsimustes.
   Artikkel 4
   Koosseis ja liikmeks nimetamine
   1.   Liikmeteks on liikmesriikide riiklikud mündianalüüsikeskused, Euroopa Keskpank ja Europol.
   2.   Liikmed teavitavad komisjoni määratud esindajatest ning nende asendajatest.
   3.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Toimimine
   1.   Komisjoni pädev talitus määrab ametisse ekspertgrupi eesistuja.
   2.   Kokkuleppel komisjoni pädeva talitusega võib ekspertgrupp luua allgruppe, kes tegelevad konkreetsete küsimustega grupiga kooskõlastatud volituste alusel.
   3.   Komisjoni esindaja võib kutsuda ekspertgrupi töös ajutiselt osalema väliseksperte, kes on pädevad grupi või allgrupi konkreetses päevakorraküsimuses. Lisaks võib komisjoni esindaja anda vaatleja staatuse üksikisikule, eksperdirühmade horisontaalsete eeskirjade eeskirja (7) 8 lõikes 3 määratletud organisatsioonile ja kandidaatriikidele.
   4.   Ekspertgrupi liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni otsustes (EL, Euratom) 2015/443 (8) ja (EL, Euratom) 2015/444 (9) sätestatud komisjoni turvaeeskirju seoses ELi salastatud teabe kaitsmisega. Kõnealuste nõuete rikkumise korral võib komisjon võtta kõik asjakohased meetmed.
   5.   Ekspertgrupi koosolekud toimuvad komisjoni ruumides, välja arvatud allgruppide koosolekud, mis võivad toimuda väljaspool komisjoni ruume. Komisjon tagab sekretariaaditeenuste osutamise.
   6.   Ekspertgrupp võtab eksperdirühmade standardtöökorra alusel vastu oma töökorra.
   7.   Komisjon avaldab ekspertgrupi tegevuse kohta kõik sellised asjaomased dokumendid nagu päevakord, protokoll ja osalejate esildised kas komisjoni eksperdirühmade ja muude samalaadsete üksuste registris või registris asjakohasele, kõnealuseid dokumente sisaldavale veebisaidile viitava lingi kaudu. Asjaomaseid dokumente ei avaldata juhul, kui dokumendi avalikustamine kahjustaks Euroopa Parlamendi ja nõukogu määrus (EÜ) nr 1049/2001 (10) artikli 4 kohaselt avaliku või erahuvi kaitset.
   Artikkel 6
   Koosolekutega seotud kulud
   1.   Ekspertgrupi tegevuses osalejatele ei maksta osutatud teenuste eest tasu.
   2.   Komisjon hüvitab komisjonis kehtiva korra kohaselt sõidukulud, mis ekspertgrupi tegevuses osalemiseks kanda tuleb. Sõidu- ja elamiskulud hüvitatakse samal viisil ka allgruppide liikmetele.
   3.   Lõikes 2 osutatud kulud hüvitatakse summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kohaldamine
   Käesolevat otsust kohaldatakse alates selle vastuvõtmise päevast kuni 31. detsembrini 2025.
   
      Brüssel, 19. oktoober 2015
      
         
            Komisjoni nimel
         
         
            komisjoni liige
         
         Pierre MOSCOVICI
      
   
   
      (1)  Komisjoni otsus (EL) 2015/512, 25. märts 2015, millega muudetakse otsust 1999/352/EÜ, ESTÜ, Euratom, millega asutatakse Euroopa Pettustevastane Amet (ELT L 81, 26.3.2015, lk 4).
   
      (2)  Komisjoni 29. oktoobri 2004. aasta otsuse 2005/37/EÜ (millega asutatakse Euroopa Tehnika- ja Teaduskeskus (ETTK)) artikli 4 kohaselt peab komisjon kooskõlastama euromüntide võltsimise eest kaitsmiseks vajalikke meetmeid võltsitud müntide ekspertide koosolekute kaudu (ELT L 19, 21.1.2005, lk 73).
   
      (3)  Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (4)  Nõukogu määrus (EÜ) nr 1338/2001, 28. juuni 2001, milles sätestatakse euro võltsimise takistamiseks vajalikud meetmed (EÜT L 181, 4.7.2001, lk 6).
   
      (5)  Nõukogu otsus 2003/861/EÜ, 8. detsember 2003, mis käsitleb võltsitud euromüntidega seotud analüüsimist ja koostööd, ELT L 325, 12.12.2003, lk 44.
   
      (6)  Euroopa Parlamendi ja nõukogu määrus (EL) nr 1210/2010, 15. detsember 2010, euromüntide autentimise ja ringlusse kõlbmatute euromüntide käitlemise kohta (ELT L 339, 22.12.2010, lk 1).
   
      (7)  ELT C(2010) 7649 lõplik.
   
      (8)  Komisjoni otsus (EL, Euratom) 2015/443, 13. märts 2015, komisjoni julgeoleku kohta (ELT L 72, 17.3.2015, lk 41).
   
      (9)  Komisjoni otsus (EL, Euratom) 2015/444, 13. märts 2015, ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
   
      (10)  Euroopa Parlamendi ja nõukogu määrus (EÜ) nr 1049/2001, 30. mai 2001, üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 45).